**Od 1. rujna 2015. biocidni proizvodi ne mogu se stavljati na tržište Europske unije ako se proizvođač ili uvoznik aktivne tvari kao takve ili u proizvodu ne nalazi na popisu koji vodi ECHA i koji se objavljuje na njenoj internetskoj stranici:**

[**http://echa.europa.eu/hr/information-on-chemicals/active-substance-suppliers**](http://echa.europa.eu/hr/information-on-chemicals/active-substance-suppliers)

Nakon što se uđe na navedenu stranicu treba, nakon prihvaćanja Izjave o odricanju od odgovornosti, pokrenuti poveznicu:

Download the list of active substances and suppliers [PDF][EN]

Izmjene članka 95. Uredbe o stavljanju na raspolaganje na tržištu i uporabi biocidnih proizvoda, a koje su objavljene kao Uredba (EU) br. 334/2014 definiraju da ECHA od 1. rujna 2013. objavljuje i redovito ažurira popis svih aktivnih tvari koje se proizvode ili uvoze u EU. Za svaku relevantnu tvar popis uključuje sve osobe koje su predale zahtjev ECHA-i kao i datum uključenja tvari u popis.

Podatke o tvarima i proizvođačima, odnosno uvoznicima ECHA-i dostavljaju:

* proizvođači tvari, ako su s poslovnim nastanom u EU
* uvoznici tvari, ako proizvođač tvari nema poslovni nastan u EU

Kao članica EU Republika Hrvatska također je obvezna poštivati navedeno pa sukladno tome od 1. rujna tvrtke koje stavljaju biocidne proizvode na tržište Republike Hrvatske moraju dokumentirati da je dobavljač aktivne tvari u njihovom proizvodu uključen na popis dobavljača koji vodi ECHA. Potvrde moraju nedvosmisleno ukazivati na izvor aktivne tvari u određenom biocidnom proizvodu. Kao dokazi mogu poslužiti pisma namjere isporuke aktivne tvari, ugovore između tvrtki o nabavi aktivne tvari, račune i slično. Ako se tvrtka koja stavlja biocidni proizvod na tržište već uvrštena u popis dobavljača, tada je dovoljno dostaviti pisanu izjavu o korištenju aktivne tvari iz vlastitih izvora.

Navedene odredbe ne primjenjuje se na aktivne tvari navedene u Prilogu 1. Uredbe u kategorijama 1., 2., 3., 4., 5. i 7. ili na biocidne proizvode koji sadrže isključivo takve aktivne tvari.

Cilj članka 95. je osigurati da proizvođači ili uvoznici aktivnih tvari, koji nisu uključeni u program ocjenjivanja postojećih aktivnih tvari, sudjeluju u troškovima nastalima za pribavljanje podataka za izradu tehničkog dosjea u postupku odobravanja određene aktivne tvari.

Uredba u biocidnim proizvodima nalazi se na našoj internetskoj stranici pod poveznicom „Propisi“, a smjernice s dodatnim podacima na engleskom jeziku možete pronaći na stranici:

<http://echa.europa.eu/documents/10162/15623299/biocides_guidance_active_substance_suppliers_en.pdf>

Na stranici ministarstva zdravstva nalazi se popis svih propisa Uredbi/Odluka na području biocidnih proizvoda:

<https://zdravlje.gov.hr/sanitarna-inspekcija/kemikalije-i-biocidni-pripravci-1357/biocidni-pripravci-1786/propisi-2536/europski-propisi-uredbe-odluke-2538/2538>.